ส่วนที่ 1

ข้อมูลสรุป (Executive Summary)

บริษัท เจริญโภคภัณฑ์อาหาร จำกัด (มหาชน) (“ซีพีเอฟ”)
เป็นบริษัทหลักในประเทศไทยของเครือเจริญโภคภัณฑ์ ในการดำเนินธุรกิจเกษตรอุตสาหกรรม
ด้านการเลี้ยงสัตว์และผลิตอาหารจากเนื้อสัตว์ทั้งในประเทศและต่างประเทศ
โดยการดำเนินธุรกิจส่วนใหญ่อยู่ในประเทศไทย ณ วันที่ 31 ธันวาคม 2547
ซีพีเอฟมีบริษัทย่อยทั้งสิ้นจำนวน 38 แห่ง
เป็นบริษัทย่อยที่ดำเนินธุรกิจหลักด้านเกษตรอุตสาหกรรมครบวงจรในประเทศไทยจำนวน 24
บริษัทและในต่างประเทศจำนวน 5
บริษัทและด้านการจัดจำหน่ายสินค้าจำพวกเนื้อสัตว์แปรรูปและผลิตภัณฑ์อาหารสำเร็จรูปในต่างประเทศ
จำนวน 5 บริษัท และเป็นบริษัทย่อยที่ดำเนินธุรกิจอื่นๆ อีก 4 บริษัท

การดำเนินธุรกิจเกษตรอุตสาหกรรมครบวงจรในประเทศไทยซึ่งดำเนินการโดยซีพีเอฟและบริษัทย่อยในประเทศไทยนั้น
เป็นธุรกิจที่เริ่มจากการจัดหาวัตถุดิบที่ใช้ในการผลิตอาหารสัตว์ การผลิตและจำหน่ายอาหารสัตว์
การเพาะพันธุ์สัตว์ การแปรรูปเนื้อสัตว์ การผลิตสินค้าอาหารจากเนื้อสัตว์ โดยแบ่งออกเป็น 2
ธุรกิจหลักคือ ธุรกิจสัตว์บก ซึ่งครอบคลุมสินค้าหลักในกลุ่มของไก่ เป็ด และสุกร และธุรกิจสัตว์น้ำ
ซึ่งครอบคลุมสินค้าหลักในกลุ่มของกุ้งและปลา โดยผลิตภัณฑ์ในแต่ละธุรกิจยังสามารถแบ่งได้เป็น 3
หมวดหลัก ได้แก่ หมวดอาหารสัตว์ หมวดพันธุ์สัตว์ และหมวดเนื้อสัตว์และผลิตภัณฑ์อาหาร โดยในปี
2547 รายได้จากผลิตภัณฑ์ที่ผลิตได้ของแต่ละธุรกิจจากกิจการในประเทศ
คิดเป็นสัดส่วนเท่ากับร้อยละ 85 ของรายได้จากการขายสุทธิ
ซึ่งการจัดจำหน่ายผลิตภัณฑ์ของกิจการในประเทศไทยส่วนที่เป็นการจัดจำหน่ายภายในประเทศ
ส่วนใหญ่จะเป็นการดำเนินการโดยบริษัทผู้ผลิตที่กระจายอยู่ในภูมิภาคต่างๆ ของประเทศ
ส่วนการจัดจำหน่ายในต่างประเทศนั้น
จะดำเนินการโดยอาศัยเครือข่ายของบริษัทย่อยในต่างประเทศ 5 บริษัท ได้แก่ Aqua Beauty,
Inc. และAqua-Agri Foods International, Inc.
ซึ่งเป็นผู้จัดจำหน่ายผลิตภัณฑ์อาหารทะเลในตลาดสหรัฐอเมริกา และ CPF Europe S.A. Fusion
Foods Limited และ CPF Tokyo Co., Ltd.
ซึ่งเป็นผู้จัดจำหน่ายสินค้าเนื้อสัตว์แปรรูปและผลิตภัณฑ์อาหารสำเร็จรูปในสหภาพยุโรป
สหราชอาณาจักร และประเทศญี่ปุ่น ตามลำดับ

ส่วนการดำเนินธุรกิจเกษตรอุตสาหกรรมในต่างประเทศ ซึ่งมีรายได้ในปี 2547 คิดเป็นร้อยละ 15
ของรายได้จากการขายสุทธินั้น ซีพีเอฟดำเนินการผ่านบริษัทย่อยในต่างประเทศ ได้แก่ C.P.
Standart Gida Sanayi ve Ticaret A.S. ซึ่งดำเนินธุรกิจไก่
ครบวงจรในประเทศตุรกี C.P. Aquaculture (Beihai) Co., Ltd. และ C.P.
Aquaculture (Hainan) Co., Ltd. ซึ่งดำเนินธุรกิจผลิตและจำหน่ายอาหารสัตว์น้ำ
ฟาร์มเพาะเลี้ยงสัตว์น้ำ และเพาะพันธุ์สัตว์น้ำ ในประเทศสาธารณรัฐประชาชนจีน และ C.P.
Food Product (Shanghai) Co., Ltd.
ซึ่งดำเนินธุรกิจร้านอาหารไทยในประเทศสาธารณรัฐประชาชนจีน

เนื่องจากสถานการณ์ด้านราคาเนื้อไก่ในประเทศสหรัฐอเมริกาซึ่งแม้จะมีการปรับตัวดีขึ้นในปี 2546
แต่ก็ยังคงมีความไม่แน่นอนว่าภาวะดังกล่าวจะดำรงอยู่ได้ต่อเนื่อง
บริษัทจึงได้ตัดสินใจขายสินทรัพย์ที่ใช้ในการดำเนินธุรกิจทั้งหมดของ Charoen Pokphand (USA)
Inc. ออกไปเมื่อวันที่ 12 มีนาคม 2547
ซึ่งสินทรัพย์ที่ขายไปดังกล่าวได้มีการรับรู้ผลขาดทุนจากการด้อยค่าไว้ในงบการเงินประจำปี 2546
แล้ว

นอกจากการดำเนินธุรกิจหลักดังกล่าวข้างต้นแล้ว ซีพีเอฟยังมีการลงทุนในบริษัทย่อยอีก 2 บริษัท
เพื่อให้บริการแก่บริษัทภายในกลุ่มซีพีเอฟเป็นหลัก ได้แก่ บริษัท ซีพีเอฟ ไอทีเซ็นเตอร์ จำกัด
ดำเนินธุรกิจการให้บริการด้านเทคโนโลยีสารสนเทศและ บริษัท ซีพีเอฟ เทรนนิ่งเซ็นเตอร์ จำกัด
ดำเนินธุรกิจการให้บริการด้านการฝึกอบรม ส่วนบริษัทย่อยที่ดำเนินธุรกิจด้านการลงทุนมี 2 บริษัท
ได้แก่ CPF Investment Limited และ BKP Holdings Limited นอกจากนี้
ซีพีเอฟยังมีเงินลงทุนทางตรงและทางอ้อมในธุรกิจต่างๆ ทั้งในประเทศและต่างประเทศ
โดยเป็นเงินลงทุนในธุรกิจที่เกี่ยวเนื่องกับธุรกิจหลัก เช่น
ธุรกิจเกษตรอุตสาหกรรมในประเทศมาเลเซีย (Charoen Pokphand Holdings (Malaysia)
Sdn. Bhd.) ในประเทศเวียดนาม (C.P. Vietnam Livestock Co., Ltd.)
และในประเทศอินเดีย (Charoen Pokphand (India) Private Limited และ C.P.
Aquaculture (India) Private Limited) เป็นต้น
และเป็นเงินลงทุนในธุรกิจที่ไม่เกี่ยวเนื่องกับธุรกิจหลัก เช่น ธุรกิจค้าส่งและค้าปลีกในประเทศไทย
(บริษัท สยามแม็คโคร จำกัด (มหาชน) และบริษัท ซี.พี. เซเว่นอีเลฟเว่น จำกัด (มหาชน)
ตามลำดับ) ธุรกิจโทรคมนาคมในประเทศไทย (บริษัท ทรู คอร์ปอเรชั่น จำกัด (มหาชน))
ธุรกิจค้าส่งในประเทศสาธารณรัฐประชาชนจีน (Lotus-CPF (PRC) Investment Co., Ltd.)
ธุรกิจสวนป่าใน
ประเทศไทย (บริษัท นว 84 จำกัด) และธุรกิจบริหารโครงการศูนย์การค้า “Super Brand
Mall” ในประเทศสาธารณรัฐประชาชนจีน (Kinghill Limited) เป็นต้น

ซีพีเอฟนำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อเดือนธันวาคม 2530
และได้แปรสภาพเป็นบริษัทมหาชนจำกัด ในเดือนมกราคม 2537
โดยได้เปลี่ยนแปลงมูลค่าหุ้นสามัญที่ตราไว้ จากเดิมมูลค่าหุ้นละ 10 บาท เป็นมูลค่าหุ้นละ 1 บาท
เมื่อเดือนกันยายน 2544

ปัจจุบัน ซีพีเอฟมีหลักทรัพย์จดทะเบียนในตลาดหลักทรัพย์แห่งประเทศไทยภายใต้ชื่อย่อ “CPF”
สำหรับหุ้นสามัญ
“CPF-W2” สำหรับใบสำคัญแสดงสิทธิ และ “CPF07NA” และ “CPF09NA” สำหรับหุ้นกู้ที่ออกในปี
2547 โดย ณ วันที่ 31 ธันวาคม 2547 ซีพีเอฟมีทุนชำระแล้ว 5,727,562,476 บาท
เป็นหุ้นสามัญทั้งจำนวน และมีมูลค่าหุ้นสามัญ CPF ตามราคาตลาด ณ วันดังกล่าวประมาณ 21,650
ล้านบาท

รายได้จากการขายสุทธิรวมของซีพีเอฟและบริษัทย่อย สำหรับงวดปีบัญชีสิ้นสุดวันที่ 31 ธันวาคม
2547 มีจำนวน 91,790 ล้านบาท และมีกำไรสุทธิจำนวน 1,237 ล้านบาท โดยในระหว่างปี
2547 ซีพีเอฟได้จ่ายเงินปันผลระหว่างกาลให้แก่ผู้ถือหุ้น รวมทั้งสิ้น 2 ครั้ง
ครั้งแรกเป็นการจ่ายจากกำไรสะสมและผลการดำเนินงานในรอบ 6 เดือนแรกของปี 2547
ในอัตราหุ้นละ 0.07 บาท และครั้งที่สองเป็นการจ่ายจากผลการดำเนินงานประจำไตรมาสที่ 3 ปี
2547 ในอัตราหุ้นละ 0.04 บาท รวมเป็นเงินปันผลจ่ายทั้งสิ้น 630 ล้านบาท หรือคิดเป็นร้อยละ
51 ของกำไรสุทธิประจำปี 2547